It-test tal-Artikolu 1 jispeċifika t-tul tal-Qafas Finanzjarju Pluriennali li huwa stabbilit għal seba’ snin (mill-2021 sal-2027) għar-raġunijiet ippreżentati fil-Komunikazzjoni tal-QFP.

Artikolu 2 – Konformità mal-limiti massimi tal-QFP

L-ewwel paragrafu tal-Artikolu 2 jirreferi għall-Anness li fih it-tabella tal-limiti massimi tal-Qafas Finanzjarju Pluriennali, u jistabbilixxi obbligu għall-istituzzjonijiet sabiex jirrispettaw il-limiti massimi matul il-proċedura baġitarja f’konformità mad-dispożizzjonijiet tat-Trattat.

Huwa jistipula wkoll l-aġġustament tas-sottolimitu għall-infiq relatat mas-suq u l-pagamenti diretti f’konformità mal-applikazzjoni tal-flessibbiltà bejn iż-żewġ pilastri tal-Politika Agrikola Komuni (PAK) kif stabbilita fil-leġiżlazzjoni tal-PAK.

It-tieni paragrafu jintroduċi l-istrumenti speċjali li huma ddefiniti ulterjorment fil-Kapitolu 3 tal-abbozz tar-Regolament (l-Artikoli minn 9 sa 14), bil-prinċipju li dawn l-istrumenti ma jiġux inklużi fil-Qafas Finanzjarju Pluriennali u li l-finanzjament tagħhom f’ċirkostanzi speċifiċi jiġi pprovdut lil hinn mil-limiti massimi tal-Qafas Finanzjarju Pluriennali, kemm għall-approprjazzjonijiet ta’ impenn, kif ukoll għal dawk ta’ pagament li jikkorrispondu magħhom. Sabiex jinżamm il-livell attwali ta’ flessibbiltà u r-rwoli tal-istituzzjonijiet fil-mobbilizzazzjoni ta’ dawn l-istrumenti, il-proċeduri applikabbli għall-mobbilizzazzjoni ta’ dawn l-istrumenti huma inklużi fl-abbozz tal-FII.

It-tielet paragrafu jirriproduċi t-test tal-Artikolu 3(3) attwali, u jallinjah mad-definizzjoni tal-Assistenza finanzjarja għall-Istati Membri stabbilita fit-Titolu X tar-Regolament Finanzjarju. Dan jinkludi kull self lill-Istati Membri li jista’ jiġi pprovdut skont il-Faċilità tal-Bilanċ tal-Pagamenti (“Balance of Payments Facility - BoP”) u l-Mekkaniżmu Ewropew ta’ Stabbilizzazzjoni Finanzjarja (“EFSM”), kif ukoll il-Funzjoni Ewropea tal-Istabbilizzazzjoni tal-Investiment il-ġdida li tipprovdi self lill-Istati Membri li jkunu qed jesperjenzaw xokk asimetriku qawwi. Il-prinċipju li jistipula li, jekk il-ħlas lura ta’ self garantit bħala parti mill-Assistenza finanzjarja lill-Istati Membri jkollu jiġi kopert mill-baġit tal-Unjoni, din in-nefqa potenzjali jenħtieġ li tiġi eskluża mill-qafas finanzjarju (jiġifieri l-ammonti jiġu mmobbilizzati lil hinn mil-limiti massimi tal-Qafas Finanzjarju Pluriennali) huwa miżmum.

Il-limitu massimu rilevanti li jirrestrinġi l-kapaċità tal-Unjoni sabiex tiggarantixxi s-self mill-baġit tal-Unjoni huwa l-limitu massimu tar-riżorsi proprji u mhux il-limitu massimu tal-QFP.

Artikolu 3 – Rispett għal-limitu massimu tar-riżorsi proprji

Dan l-Artikolu jirriproduċi t-test tal-Artikolu 4 tar-Regolament attwali. Il-konformità mal-limitu tar-riżorsi proprji trid tkun żgurata għal kull sena. Jekk il-limiti tal-approprjazzjonijiet ta’ pagament jirriżultaw f’rata għall-ġbir tar-riżorsi proprji li taqbeż il-limitu tar-riżorsi proprji, ikollhom jiġu aġġustati l-limiti tal-qafas finanzjarju.

Kapitolu 2 – Aġġustamenti għall-QFP

Artikolu 4 – Marġni Globali għall-Pagamenti

Dan l-Artikolu jirriproduċi t-test tal-Artikolu 5 tar-Regolament attwali għall-perjodu 2022-2027, iżda mingħajr l-ebda restrizzjoni f’termini tal-ammont tal-aġġustament tal-limiti massimi sabiex tiġi żgurata l-flessibbiltà speċifika u massima.

Artikolu 5 – Aġġustamenti tekniċi

Dan l-Artikolu jirriproduċi t-test tal-Artikolu 6 tar-Regolament attwali. Il-qafas finanzjarju huwa ppreżentat fi prezzijiet tal-2018. Il-proċedura għall-aġġustament tekniku annwali tiegħu qed tinżamm, flimkien mad-deflatur ta’ 2 %. Fil-paragrafu 1, l-ordni tal-paragrafi minn (d) sa (f) hija emendata sabiex tirrifletti l-ordni tal-artikoli fil-Kapitolu 3.

Artikolu 6 – Aġġustament tal-pakketti tal-politika ta’ koeżjoni

Dan l-Artikolu jirriproduċi t-test tal-Artikolu 7 tar-Regolament attwali fir-rigward tal-aġġustament tal-pakketti tal-politika ta’ koeżjoni fuq il-bażi tad-data statistika l-aktar riċenti, bl-eċċezzjoni tar-rieżami tal-eliġibbiltà tal-Fond ta’ Koeżjoni. It-tibdiliet introdotti jirriflettu ż-żmien għall-QFP tal-2021-2027.

Artikolu 7 – Aġġustamenti relatati ma’ miżuri marbuta mal-governanza ekonomika tajba jew mal-protezzjoni tal-baġit tal-Unjoni fil-każ ta’ nuqqasijiet ġeneralizzati fir-rigward tal-istat tad-dritt fl-Istati Membri.

Fir-rigward tal-kondizzjonalità makroekonomika, dan l-Artikolu jirriproduċi t-test tal-Artikolu 8 tar-Regolament attwali. Huwa propost li dan il-mekkaniżmu jiġi estiż għall-aġġustament tal-limiti massimi tal-QFP fil-każ ta’ tneħħija ta’ miżuri relatati mal-protezzjoni tal-baġit tal-Unjoni fil-każ ta’ nuqqasijiet ġeneralizzati fir-rigward tal-istat tad-dritt fl-Istati Membri. Fiż-żewġ każijiet, huwa propost li l-perjodu ta’ żmien massimu permess biex impenji sospiżi jiddaħħlu mill-ġdid fil-baġit jiġi limitat għal n+2 snin.

Artikolu 8 – Aġġustament wara regoli jew programmi ġodda b’ġestjoni kondiviża

Huwa propost li l-modifiki tal-limiti massimi fil-każ tal-adozzjoni tard tar-regoli l-ġodda jew programmi b’ġestjoni kondiviża jsiru permezz ta’ aġġustament tekniku minflok permezz ta’ reviżjoni kif inhuwa l-każ bħalissa (l-Artikolu 19 tar-Regolament QFP preżenti), billi din hija essenzjalment modifika awtomatika u mekkanika, li teħtieġ li tiġi implimentata malajr sabiex tiffaċilita l-iffinalizzar tal-proċess tal-ipprogrammar. Huwa propost li l-allokazzjonijiet mhux użati fl-2021 jiġu allokati f’porzjonijiet ugwali għall-erba’ snin sussegwenti mill-2022 sal-2025.